**บทเทศน์เตรียมจิตใจงานเคารพศีลมหาสนิท**

**พลังแห่งรักจากศีลมหาสนิท**

จุดประสงค์ เพื่อให้คริสตชนเมื่อรับศีลมหาสนิทแล้วจะได้ใช้พลังแห่งรักเพื่อโลกและเพื่อนมนุษย์

1. ทุกวันนี้ จะพบว่าเพลงส่วนใหญ่จะมีเนื้อหาเกี่ยวกับความรัก ไม่ว่าจะในหรือต่างประเทศ บางเพลงก็จะพูดถึงความหมายของความรัก ความสำคัญของความรัก บางเพลงก็ถ่ายทอดมาจากประสบการณ์ความรักที่ไม่สมหวังในความรัก ล้มเหลวในความรัก และคนส่วนใหญ่ก็มักจะชอบฟังเพลงในแนวนี้ เป็นการบ่งบอกว่า ผู้คนมากมายผิดหวังในเรื่องความรัก

 บางคน...ชีวิตมีปัญหาเพราะขาดความรัก การแสดงออกจึงเป็นไปแบบเรียกร้อง โหยหาความรักจากคนอื่น ๆ นี่เป็นความรักจากมนุษย์ ซึ่งอาจทำให้เรา...แทนที่จะมีพลัง กลับทำให้เราสูญเสียพลังความรักที่ควรมีต่อผู้อื่น...สูญเสียกระทั่งความรักที่ต้องมีต่อตนเอง...จะเห็นได้ว่า สิ่งใดก็ตามที่มาจากมนุษย์มักจะไม่จีรังยั่งยืน สำหรับผู้ที่ผิดหวัง...เจ็บปวดกับความรัก...มักจะมีคำถามว่า...***ในโลกนี้มีความรักแท้จริงหรือไม่***

 (ผู้เทศน์อาจจะมีตัวอย่างอื่น ๆ มาแบ่งปันกับสัตบุรุษ)

มีใครอยากรักคนที่ไม่น่ารักบ้างไหม...มีใครอยากรักคนที่นิสัยไม่ดีบ้างไหม...มีใครอยากรักคนที่นินทาเราไหม...มีใครต้องการสามีหรือภรรยาที่เป็นคนไม่ดีบ้าง...คำตอบคงเหมือน ๆ กัน คือ ***เราไม่ต้องการคนเหล่านี้...***แต่...***พระเจ้าตรงกันข้ามกับเรา*** พระองค์ทรงสอนและทรงเป็นแบบอย่างให้แก่เรา ***ในเรื่องความรัก*** ***“แต่พระเจ้าทรงพิสูจน์ว่าทรงรักเรา เพราะพระคริสตเจ้าสิ้นพระชนม์เพื่อเราขณะที่เรายังเป็นคนบาป” (รม.5:8) ความรักของพระองค์ไม่มีเงื่อนไข*** ไม่ได้อยู่ที่ว่า...***เราเป็นคนดีหรือคนร้าย***

 ทุกวันนี้ที่เราไม่สามารถรักผู้อื่นได้ เพราะเรา ***ขาดพลัง*** หมายถึงเราไม่มีกำลังพอที่จะรักคนไม่ดี ตามที่พระเจ้าทรงสอนไว้...ไม่มีกำลังพอที่จะทำสิ่งดี ๆ หรือเอาชนะสิ่งที่ไม่ดี เช่น เมื่อ***อิจฉา***ผู้อื่นจึงมักพูดเรื่องไม่ดีของเขา พูดให้ร้ายเขา ***ชอบนินทา*** เพราะเขาทำในสิ่งที่ไม่ถูกใจเรา หรือขัดผลประโยชน์ หรือคิดเห็นไม่ตรงกับเรา ฯลฯ ***การกระทำที่ผิดพระบัญญัติ ข้อ 6 , 9*** เพราะความอ่อนแอ ฯลฯ สิ่งเหล่านี้เกิดขึ้นกับเราทุกคน...***ทุกคนมักทำเรื่องผิดอยู่เสมอเพื่อประโยชน์ของตนเอง*** เพราะ***ขาดพลัง***ในการทำดี

2. ข้อพิสูจน์เรื่องความรักของพระเจ้า คือ การส่งพระเยซูเจ้าลงมาเกิดและตายเพื่อมนุษย์ และพระองค์ทรงปรารถนาที่จะอยู่กับมนุษย์ตลอดไป โดยทางศีลมหาสนิท ***มหาสนิท*** คือ ***พิเศษ*** ประทับอยู่อย่างพิเศษ ไม่ใช่แค่เพื่อนสนิทที่อยู่ข้าง ๆ เราตลอดเวลา...พระองค์ไม่ได้อยู่ข้างหน้าหรือข้างหลังเรา พระองค์ไม่ได้อยู่เหนือหรือข้าง ๆ เรา แต่...***พระองค์อยู่ในตัวเรา เป็นหนึ่งเดียวกับเรา***

**ความสำคัญของศีลมหาสนิท**

+ ประสาทความรู้สึกต่าง ๆ ของเรา มักโน้มเอียงไปทางบาป หากเราไม่หมั่นรับศีลบ่อย ๆ ไม่นานเราก็จะตกอยู่ในสภาพอันเลวร้าย ดังนั้น ***การรับศีลฯ บ่อย ๆ จึงช่วยฉุดเราออกจากความชั่ว และกลับมาตั้งมั่นอยู่ในความดี*** ศีลฯ ทำให้เรามีพลังต่อสู้กับบาป (มธ. 11:28) ศีลฯ เป็นแหล่งพระหรรษทาน ความเมตตากรุณาของพระเจ้า ***เป็นต้นธารของคุณงามความดีและความศักดิ์สิทธิ์ทุกประการ***

+ ศีลมหาสนิท คือ พระกายและพระโลหิตของพระเยซูเจ้า นอกจากพระองค์จะอุทิศพระองค์เองให้แก่เรามนุษย์แล้ว ยังมีการเยียวยา...การให้อภัย...การหล่อเลี้ยง...ซ่อมแซมปรับปรุงชีวิต...การพัฒนาเติบโตขึ้นทุกครั้งที่เรารับศีลฯ ***เราต้องสำนึกถึงสิ่งต่าง ๆ เหล่านี้ และทำให้เป็นจริงในชีวิต***

***+ เราเข้าใกล้พระเจ้าและเป็นหนึ่งเดียวกับพระองค์ได้ โดยทางศีลมหาสนิทเท่านั้น***

3. ความรักของพระเจ้าไม่ขึ้นกับว่า...เราทำได้ดีหรือไม่ เพราะ***แม้เราทำไม่ได้เลย พระเจ้าก็ทรงรักเรา*** ด้วยเหตุนี้ ***เราต้องปรับเปลี่ยนสายตาในการมองเพื่อนมนุษย์เสียใหม่*** โดยใช้สายตาของพระเจ้าในการมองผู้อื่น หากพระเจ้าทรงรักแต่คนดี คนเก่ง เราเองก็ควรพึงสังวรณ์ไว้ด้วยเช่นกัน

ให้เราใช้ ***พลังรักจากศีลมหาสนิท*** ที่เราได้รับ เพื่อ ***โลก*** และ ***เพื่อนมนุษย์***

***เริ่มต้นจากตัวเอง...***